《重一首同圣俞邻几持国作用前韵》
宋代·刘敞

昭君信绝世，窈窕秘瑶台。岁华坐将晚，玉辇何当来。

一以画为赏，有如鸩为媒。含悲下紫殿，即路指黄埃。

光艳动左右，君心再徘徊。白水不可变，孤芳从此摧。

盛时能几何，千载独馀哀。至今青冢傍，积怨昏不开。

掖庭用色选，丹青以利回。寄语闺中子，何憾处蒿莱。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。